Meisies glo by inisiasieskool aangerand, verkragArgieffoto Die Nelspruit-sitting van die hooggeregshof in Pretoria het Woensdag gehoor dat 21 meisies, tussen nege en 17 jaar oud, herhaaldelik verkrag en mishandel is by ŉ inisiasieskool in Mpumalanga. Een van die 21 meisies het teen Johan Jabulani Mlombo (48) en sy vrou, Sister Mapalese Khoza (41), getuig. Die egpaar word daarvan aangekla dat hulle die meisies by hul inisiasieskool in Mahushu glo aangerand en verkrag het. Die egpaar het onskuldig gepleit op 27 aanklagte van verkragting, drie van seksuele aanranding en 19 van aanranding met die doel om ernstig te beseer. Hulle is op borgtog van R1 000 elk vrygelaat. “Beskuldigde nommer een het ons die dag ná hy my verkrag het een vir een geroep nadat ons in ŉ rivier gebad het,” het ŉ 17-jarige meisie getuig. “Hy het gesê ek was lekker en dat hy my weer sal roep.” Die meisie het getuig dat Khoza haar die aand geroep en na die hoofhuis gevat het. Khoza het glo hierna vir haar gesê om ŉ donker kamer binne te gaan. “Ek het geweier en sy het my by die kamer ingedruk en die deur van buite gesluit. Sy het buite bly staan.” Volgens die meisie het die man in die kamer vir haar ŉ koppie met water gegee en aangesê om niemand te vertel wat daarna sou gebeur nie. “Hy het my broekie uitgetrek, bo-op my geklim en my verkrag.” Die saak duur voort.